麻姑山詩 謁真君殿
作者：呂南公
朝代：宋

paragraphs: 稽首香案下，索火續新烟。
徘徊想功行，緬盡千載前。
念昔魏晉間，士流罕身全。
高人樂遺世，學者習虛玄。
往往迷至道，琅琅漫清言。
真君當此時，豈以口吻賢。
獨持濟衆術，敢論名後先。
陰隲竟感格，飛昇遂聯翩。
嚴嚴白玉京，侍從皆羣仙。
舊宅入祀典，列祠更他巔。
平生豈有意，德在名自傳。
浩浩一氣游，蕭蕭諸象專。
孰能知真君，庸俗但告虔。